b'\n_START_ARTICLE_\nMatahari (siri TV)\n_START_SECTION_\nSinopsis\n_START_PARAGRAPH_\nDrama Matahari mengisahkan seorang wanita yang terus memburu cinta sejati angkara kecundang dalam cinta pertama. Kisah tragik Matahari, seorang wanita kampung naif yang terpaksa mengharungi pelbagai dugaan musibah hidup dan ini telah menukarkannya menjadi wanita penuh keterampilan. Dengan kekuatan dan kepandaian yang ada pada dirinya, pelbagai tipu muslihat dirancang bagi memenuhi keinginan diri.\n_START_SECTION_\nPenerbitan\n_START_PARAGRAPH_\nPengarah Mohd Feroz berkata, selain menampilkan nama besar, kekuatan Matahari adalah dari segi jalan ceritanya. Jelasnya, "Mungkin orang menganggap cerita gadis kampung memburu impian di bandar ini klise tetapi saya yakin cara kita menggarap cerita ini ada kelainan daripada yang pernah dipaparkan sebelum ini. Apa yang menarik, penonton berpeluang melihat perubahan karakter Matahari lakonan Lis Dawati yang berubah dari[pada] gadis kampung kepada lebih berketerampilan di bandar."_NEWLINE_Sementara itu, penulis skrip drama Matahari, Jumal Yunus berkata, menafikan cerita Matahari ialah adaptasi cerita drama bersiri Thailand, E\xe2\x80\x99Pring. Katanya, hanya konsep cerita Matahari yang mengisahkan perempuan mencari cinta mempunyai sedikit persamaan dengan E\xe2\x80\x99 Pring. "Mungkin ia hanya secara kebetulan saja ada sedikit persamaan dengan cerita itu. Sebenarnya, penerbit cerita ini, Ziela yang beritahu saya cerita Matahari ada sedikit persamaan dengan E\xe2\x80\x99Pring. Hakikatnya, saya sendiri tidak pernah menonton cerita berkenaan," katanya.'